Správa 
o vytváraní podmienok na systematické vzdelávanie zamestnancov územnej samosprávy, plniacich úlohy štátnej správy 

Úvod 
	Vytváranie podmienok na vzdelávanie zamestnancov územnej samosprávy je súčasťou priorít Programového  vyhlásenia vlády SR z roku 2002, ktoré  v časti týkajúcej sa verejnej správy obsahuje vyhlásenie “Dôslednou realizáciou koncepcie vzdelávania vo verejnej správe vláda vytvorí podmienky pre to, aby zamestnanci orgánov územnej samosprávy i štátnych orgánov zabezpečovali výkon služieb pre fyzické a právnické osoby na požadovanej kvalitatívnej úrovni.”  
	V období od 1. januára 2002 do 1. januára 2004 sa uskutočnila rozsiahla decentralizácia kompetencií miestnej štátnej správy na obce a samosprávne kraje. Časť pôsobností bola prenesená ako “originálne pôsobnosti obcí a samosprávnych krajov” a časť ako “prenesený výkon štátnej správy”. Podľa Ústavy Slovenskej republiky výkon štátnej správy prenesený na obec alebo vyšší územný celok zákonom riadi a kontroluje vláda (Štvrtá hlava Územná samospráva, Čl. 71 ods. 2). 
	Na základe toho a v súlade s citovaným Programovým vyhlásením vlády SR  vláda uložila v uznesení č. 365 zo 14. mája 2003 k Správe o realizácii koncepcie vzdelávania vo verejnej správe a ďalšie zameranie činnosti MV SR pri koordinácii vzdelávania zamestnancov územnej samosprávy plniacich úlohy štátnej správy  príslušným ministrom (dopravy, pôšt a telekomunikácií, školstva, vnútra, výstavby a regionálneho rozvoja, zdravotníctva a životného prostredia) úlohy (body B.2., B.3. a B.4) úlohy zamerané na vytváranie podmienok  pre vzdelávanie zamestnancov územnej samosprávy plniacich úlohy štátnej správy.  V citovanom uznesení vláda zároveň žiada starostov obcí a predsedov samosprávnych krajov (bod C.1.) zabezpečovať v spolupráci s príslušnými ministerstvami vzdelávanie zamestnancov plniacich úlohy štátnej správy podľa osobitných zákonov. Ministrovi vnútra ukladá (v bode B.1.) koordinovať postup príslušných ministerstiev, obcí a vyšších územných celkov pri vytváraní podmienok na systematické vzdelávanie uvedených zamestnancov a predložiť v spolupráci s príslušnými ministerstvami, obcami a samosprávnymi krajmi správu o plnení úlohy na rokovanie vlády do 31. decembra 2005. 
	Po prechode pôsobností z orgánov štátu na obce a vyššie územné celky  je nevyhnutné vytvoriť podmienky na ďalšie vzdelávanie zamestnancov územnej samosprávy plniacich úlohy štátnej správy. Preto MV SR vypracovalo v spolupráci s príslušnými ministerstvami a zástupcami územnej samosprávy materiál: “Správa o vytváraní podmienok na systematické vzdelávanie zamestnancov územnej samosprávy, plniacich úlohy štátnej správy”. Jeho cieľom  je prispieť k zlepšovaniu podmienok efektívneho vzdelávania zamestnancov  územnej samosprávy plniacich úlohy štátnej správy a na základe toho dosiahnuť, aby títo zamestnanci plnili úlohy štátnej správy na požadovanej kvalitatívnej úrovni. 
	Podklady do materiálu predložili ministerstvá, ktoré sú ústrednými orgánmi štátnej správy pre jednotlivé úseky preneseného výkonu štátnej správy (ministerstvá dopravy, pôšt a telekomunikácií, školstva, vnútra, výstavby a regionálneho rozvoja, zdravotníctva a životného prostredia), samosprávne kraje okrem Košického samosprávneho kraja a za úseky preneseného výkonu štátnej správy mestá   - spolu 13  miest: Hlohovec, Ilava, Kežmarok, Kremnica, Michalovce, Myjava, Nová Baňa, Svätý Jur, Topoľčany, Trnava, Šaľa, Štúrovo, Zvolen a obce – spolu 6 obcí: Streda nad Bodrogom, Zábiedovo, Raslavice,  Štiavnik, Mokrý Háj a Sučany.
	Materiál je spracovaný z podkladov obsahujúcich údaje aktuálne k 31.októbru 2004 . 
I.    	Prenesený výkon štátnej správy na územnú samosprávu   
Prenesením niektorých pôsobností štátnej správy na územnú samosprávu sa táto podieľa spolu s orgánmi štátnej správy na výkone štátnej správy (delená pôsobnosť). V rámci prenesenej pôsobnosti štátnej správy je územná samospráva viazaná ústavou, zákonmi a ďalšími všeobecne záväznými právnymi predpismi. Podľa čl. 71 ods. 1 Ústavy Slovenskej republiky možno na obec a vyšší územný celok preniesť výkon určených úloh miestnej štátnej správy. Výkon štátnej správy prenesený zákonom na obec alebo na vyšší územný celok riadi a kontroluje vláda.
I.1. 	Úseky preneseného výkonu štátnej správy na obce 
	 	Obce plnia úlohy preneseného výkonu štátnej správy na základe osobitných zákonov na úsekoch štátnej správy, pre ktoré ústrednými orgánmi štátnej správy sú ministerstvá dopravy, pôšt a telekomunikácii, školstva, vnútra,  výstavby a regionálneho rozvoja,  a životného prostredia.   
Úseky preneseného výkonu štátnej správy na obce 
  usporiadané  podľa príslušných ministerstiev
Ministerstvo dopravy, pôšt a telekomunikácií SR (MDPT SR)
•	štátnu správu na úseku cestnej dopravy a pozemných komunikácií vykonávajú obce v rozsahu ustanovenom osobitnými predpismi (§ 2 zákona č. 534/2003 Z. z. o organizácii štátnej správy na úseku cestnej dopravy a pozemných komunikácií a o zmene a doplnení niektorých zákonov): 
–	miestna štátna správa vo veciach miestnych komunikácií a účelových komunikácií (§ 3 ods. 2 zákona č. 135/1961 Zb. o pozemných komunikáciách v znení neskorších predpisov) 
–	pôsobnosť špeciálneho stavebného úradu pre miestne komunikácie a účelové komunikácie (§ 3a ods. 4 zákona č. 135/1961 Zb. o pozemných komunikáciách v znení neskorších predpisov) 
•	štátna správa na úseku cestnej dopravy  (§ 27 zákona č. 168/1996 Z. z. o cestnej doprave v znení neskorších predpisov)
Ministerstvo školstva SR (MŠ SR)
•	štátna správa v školstve na úseku škôl a školských zariadení podľa §§ 2 ods. 1 a 6 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov 
Ministerstvo vnútra SR (MV SR)
•	matriku ako prenesený výkon štátnej správy vedie obec, v hlavnom meste SR a v Košiciach mestská časť podľa § 4 ods. 1 zákona č. 154/1994 Z. z. o matrikách v znení neskorších predpisov  
•	štátnu správu na úseku ochrany pred požiarmi  vykonáva obec v rozsahu stanovenom zákonom č. 314/2001 Z. z. o ochrane pred požiarmi (§ 16 ods. 2)   
Ministerstvo výstavby a regionálneho rozvoja SR (MVRR SR)
•	štátnu správu na úseku bývania vykonáva obec v rozsahu ustanovenom osobitnými predpismi (§ 5 písm. b zákona č. 608/2003 Z. z. o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a príslušných ustanovení zákona č. 607/2003 Z. z. o Štátnom fonde rozvoja bývania) 
•	štátna  správa na úseku stavebného poriadku – pôsobnosť stavebného úradu je preneseným výkonom štátnej správy podľa § 117 ods. 1 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov
Ministerstvo životného prostredia SR (MŽP SR)
•	štátnu správu starostlivosti o životné prostredie vykonávajú obce v rozsahu ustanovenom osobitnými predpismi (§ 1 ods. 2 zákona č. 525/2003 Z. z. o štátnej starostlivosti o životné prostredie) :
•	štátnu správu vo veciach  ochrany prírody a krajiny  vykonáva  obec podľa príslušných ustanovení zákona č. 543/2003 Z. z. o ochrane prírody a krajiny v znení neskorších predpisov 
•	štátna správa na úseku ochrany ovzdušia (§  34  ods. 1 zákona č. 478/2002 Z. z. o ochrane ovzdušia v znení neskorších predpisov) 
•	štátna správa na úseku odpadového hospodárstva  (§§ 67 ods. 2 a 72 zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov
•	štátna vodná správa [§ 63 ods. 1 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon)] 
•	štátna správa na úseku rybárstva. (§§ 36 a 36a zákona č. 139/2002 Z. z. o rybárstve)
Podrobnejší prehľad o uvedených úsekoch preneseného výkonu štátnej správy na základe osobitných zákonov obsahuje Príloha č. 1.

I.2. 	Úseky preneseného výkonu štátnej správy na samosprávne kraje 
	Samosprávne kraje plnia úlohy preneseného výkonu štátnej správy na základe osobitných zákonov na úsekoch štátnej správy, pre ktoré ústrednými orgánmi štátnej správy sú ministerstvá dopravy, pôšt a telekomunikácii, školstva a zdravotníctva.   
Úseky preneseného výkonu štátnej správy na samosprávne kraje 
usporiadané podľa príslušných ministerstiev
MDPT SR
•	štátnu správu na úseku cestnej dopravy a pozemných komunikácií vykonávajú samosprávne kraje v rozsahu ustanovenom osobitnými predpismi (§ 2 zákona č. 534/2003 Z. z. o organizácii štátnej správy na úseku cestnej dopravy a pozemných komunikácií a o zmene a doplnení niektorých zákonov): 
•	štátna správa na úseku cestnej dopravy (§§ 27 ods. 2 a 29b) 
•	štátnu správu vo veciach dráh vykonávajú dráhové správne úrady, ktorými sú samosprávne kraje podľa § 63 zákona č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov
–	pôsobnosť vo veciach električkových a trolejbusových dráh (§ 66 ods.1) 
MŠ SR
•	štátna správa v školstve na úseku škôl a školských zariadení (§§ 2 ods. 1 a 9 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov)
MZ SR
•	štátna správa na úseku zdravotníctva (§ 46 ods. 1 zákona č. 576/2004 Z. z.  o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov)
•	štátna správa na úseku omamných a psychotropných látok (§§ 34 a 36a zákona č.139/1998 Z. z. o omamných látkach, psychotropných látkach a prípravkoch v znení neskorších predpisov).    
Podrobnejší prehľad o uvedených úsekoch preneseného výkonu štátnej správy na základe osobitných zákonov  obsahuje Príloha č. 2.

II. 	Podmienky na systematické vzdelávanie zamestnancov         územnej samosprávy, plniacich úlohy štátnej správy  
	Vláda SR uložila v uznesení č. 715 zo 14. júla 2004 (k správe o návrhu riešenia niektorých problémov decentralizácie verejnej správy) príslušným ministrom (vnútra, výstavby a regionálneho rozvoja, školstva, životného prostredia, dopravy, pôšt a telekomunikácií) úlohu (B.3.) zabezpečiť vzdelávanie pracovníkov územnej samosprávy, ktorí vykonávajú prenesený výkon štátnej správy    v ich rezortnej pôsobnosti (požiadavka 8 správy -              “vzdelávanie a certifikácia pracovníkov, ktorí zabezpečujú prenesený výkon štátnej správy má financovať a zabezpečiť štátna správy prostredníctvom  jednotlivých rezortov. Obce musia vydávať rozhodnutia a mať odborne spôsobilé osoby na úseku ochrany prírody – výrub stromov, stavebné konanie, odpadové hospodárstvo, ochrana vôd. Štátna správa by mala zabezpečiť financovanie ich vzdelávania.”) a v uznesení č. 764 z 18. augusta 2004 (k správe o činnosti obcí a vyšších územných celkov v oblasti preneseného výkonu štátnej správy za rok 2003) v spolupráci s predsedom ZMOS upraviť obsah a podmienky realizácie odbornej prípravy zamestnancov obcí na vzdelávanie (B.2.).
II.1.  	Legislatívne podmienky 
II.1.1.  Súčasný stav
Legislatívne podmienky na uskutočňovanie ďalšieho vzdelávania zamestnancov územnej samosprávy, plniacich úlohy štátnej správy sú vytvorené spoločnými predpismi pre všetkých zamestnancov a predpismi vzťahujúcimi sa na  jednotlivé úseky preneseného výkonu štátnej správy.
II.1.1.1.  Spoločné predpisy pre všetkých zamestnancov 
a)	zákon č. 311/2001 Z. z. Zákonník práce v znení neskorších predpisov, z ktorého ustanovení vyplývajú úlohy pre obce a samosprávne kraje ako zamestnávateľov, týkajúce sa ďalšieho vzdelávania ich zamestnancov 
b)	zákon č. 552/2003 o výkone práce vo verejnom záujme, upravujúci  práva a povinnosti zamestnancov a zamestnávateľov pri výkone práce vo verejnom záujme 
c)	zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov 
d)	nariadenie vlády SR č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní  a príloha č.1 Katalóg pracovných činností s prevahou duševnej práce pri výkone práce vo verejnom záujme,  v ktorom sú pracovné činnosti usporiadané do častí podľa rezortov, odvetví alebo skupín odvetví 
e)	zákon  č. 369/1990 Zb. o obecnom zriadení v znení neskorších predpisov 
f)	zákon č. 302/2001 Z. z. o samospráve vyšších územných celkov v znení neskorších predpisov 
g)	zákon č. 386/1997 Z. z o ďalšom vzdelávaní v znení neskorších predpisov. 

II.1.1.2.   Predpisy vzťahujúce sa na zamestnancov jednotlivých úsekov preneseného vý-          konu štátnej správy (usporiadané podľa príslušných ministerstiev)    
MDPT SR
•	štátna správa na úseku cestnej dopravy a pozemných komunikácií
•	zákon č. 534/2003 Z. z. o organizácii štátnej správy na úseku cestnej dopravy a pozemných komunikácií a o zmene niektorých zákonov, ktorý je účinný od 1.1.2004
MŠ SR
•	štátna správa na úseku školstva
•	zákon č. 596/2003 Z. z.    o štátnej správe v školstve a školskej samospráve 
•	vyhlášky MŠ SR č. 41/1996 Z. z. o odbornej a pedagogickej spôsobilosti pedagogických zamestnancov v znení neskorších predpisov. 
	Uvedené predpisy týkajúce sa príslušných zamestnancov obcí a samosprávnych krajov sú špecifické v tom, že stanovujú osobitný kvalifikačný predpoklad na výkon pedagogických činností. Z toho vyplýva, že nie sú predpismi v pravom slova zmysle upravujúcimi osobitné kvalifikačné predpoklady nevyhnutné na zabezpečovanie príslušných činností preneseného výkonu štátnej správy na úseku školstva.  
MV SR 
•	štátna správa na úseku matrík
•	zákon č. 154/1994 Z. z. o matrikách 
•	štátna správa na úseku ochrany pred požiarmi
•	zákon č. 314 /2001 Z. z. o ochrane pred požiarmi v znení neskorších predpisov 
•	vyhláška MV SR č. 121/2002 Z. z. o požiarnej prevencii stanovuje rozsah a obsah odbornej prípravy preventivárov požiarnej ochrany obce ako aj udelenie, odňatie a zverejňovanie oprávnenia na jej vykonávanie (vo Vestníku vlády SR).
MVRR SR 
•	štátna správa na úseku bývania
–	kvalifikačné predpoklady zamestnancov obcí plniacich úlohy štátnej správy na úseku bývania nie sú upravené všeobecne záväzným právnym predpisom 
•	štátna správa na úseku stavebného poriadku – pôsobnosť stavebného úradu
•	zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov 
•	vyhláška MVRR SR  č. 547/2003 Z. z. o obsahu a rozsahu odbornej prípravy a postupe pri overovaní a osvedčovaní osobitného kvalifikačného predpokladu na zabezpečenie činnosti stavebného úradu, ktorá nadobudla účinnosť 1. 1. 2004.
MZ SR
•	štátna správa na úseku zdravotníctva 
•	príloha č. 1 nariadenia vlády SR č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme
•	nariadenie vlády SR č. 212/2004 Z. z. o odbornej spôsobilosti pracovníkov v zdravotníctve 
•	nariadenie vlády SR č. 213/2004 Z. z. o ďalšom vzdelávaní pracovníkov v zdravotníctve
Ďalšie vzdelávanie pracovníkov v zdravotníctve riadi MZ SR; organizuje ho prostredníctvom Slovenskej zdravotníckej univerzity v Bratislave a vzdelávacích ustanovizní, ktorým bola udelená akreditácia.
MŽP SR
•	štátna správa starostlivosti o životné prostredie 
–	zákon č. 525/2003 Z. z. o  štátnej správe starostlivosti o životné prostredie a o zmene a doplnení niektorých zákonov, ktorý je účinný od 1. 1. 2004  
–	vyhláška MŽP SR č. 462/2004 Z. z, ktorou sa ustanovujú podrobnosti o osobitných kvalifikačných predpokladoch na výkon niektorých činností na úseku starostlivosti o životné prostredie, ktorá nadobudla účinnosť 1. októbra 2004.  
Podrobnejší prehľad o spoločných predpisoch pre všetkých zamestnancov  ako aj o predpisoch vzťahujúcich sa na zamestnancov jednotlivých úsekov preneseného výkonu štátnej správy obsahuje Príloha č. 3. 
II.1.1.3.  Predpokladané zmeny legislatívnych podmienok v ďalšom období 
	Z podkladov príslušných ministerstiev vyplýva,  že:  
•	MDPT SR pripravuje rozsiahlu novelu zákona o dráhach, a to v súvislosti s pripravovaným zákonom o prístupe na železničnú infraštruktúru. Samosprávnych krajov sa bude dotýkať úprava § 66 ods. 1 vo veci schvaľovania električkových a trolejbusových vozidiel, ktoré bude vykonávať Dráhový úrad (dnes Štátny dráhový úrad).  
•	MŠ SR nepovažuje za správne, že v procese schvaľovania zákona č. 596/2002 Z. z. o štátnej správe v školstve a školskej samospráve a o zmene a doplnení niektorých zákonov boli vypustené navrhované ustanovenia o špecializovanom vzdelávaní zamestnancov školských úradov. Z toho dôvodu, že je to v záujme kvalitného výkonu štátnej správy, znova zváži riešenie problematiky ďalšieho vzdelávania príslušných zamestnancov. Jednou z možností je  novelizácia citovaného zákona,  a to zapracovaním osobitných kvalifikačných požiadaviek na zamestnancov zabezpečujúcich výkon štátnej správy a splnomocňovacieho ustanovenia na vydanie vykonávacieho predpisu pre ďalšie vzdelávanie dotknutých zamestnancov.  Obsahové zameranie vzdelávania týchto zamestnancov by malo byť orientované na výklad a aplikáciu právnych predpisov pre oblasť školstva a vzdelávania (zákony, vyhlášky, metodické pokyny, usmernenia a pod.), realizáciu by uskutočňovala niektorá z inštitúcií MŠ SR. Presný návrh na zabezpečenie predmetného vzdelávania bude možné pripraviť až v závislosti od bázy vytvorenia legislatívy.  
•	MVRR SR do plánu legislatívnych úloh vlády SR na rok 2004 nemá zaradenú úlohu riešiacu predmetnú oblasť. 
•	MŽP SR vypracúva predpis, ktorým sa upravia podmienky odbornej prípravy zamestnancov na úseku starostlivosti o životné prostredie ako aj skúšobný poriadok.
•	MV SR na úseku matrík predpokladá, že v rámci pripravovanej novely už citovaného zákona o matrikách budú zapracované aj osobitné kvalifikačné požiadavky na zamestnancov zabezpečujúcich výkon štátnej správy a splnomocňovacie ustanovenia na vydanie vykonávacieho predpisu pre ďalšie vzdelávanie dotknutých zamestnancov.
	Okrem toho sa príslušné ministerstvá zamerajú v ďalšom období predovšetkým na získavanie poznatkov  o aplikácii relatívne nových predpisov v praxi. Na základe toho budú navrhovať zmeny v doterajšom legislatívnom zabezpečení preneseného výkonu štátnej správy a vzdelávania príslušných zamestnancov s cieľom zlepšiť podmienky na kvalifikovaný výkon príslušných činností, a to aj v zmysle dodržiavania ľudských práv a predchádzania všetkým formám diskriminácie.  
II.1.2.  Hodnotenie a návrhy zástupcov územnej samosprávy
	Samosprávne kraje a obce v  podkladoch uvádzajú, že v súčasnosti platné predpisy vytvárajú priestor na prípravu a realizáciu ďalšieho vzdelávania príslušných zamestnancov. Zároveň spoločne s mestami, ktoré predložili podklady do analýzy, poukazujú na  problémy týkajúce sa najmä vytvorených  legislatívnych podmienok upravujúcich prechod pôsobností na samosprávu, a to :
•	predpisy upravujúce prechod práv a povinností na samosprávu 
•	sú pripravované a prijímané pod časovým tlakom, čo negatívne ovplyvňuje ich kvalitu a vyžaduje si mnohokrát urýchlené novelizácie,
•	nezahŕňajú všetky zmeny vo vzťahu k vyšším územným celkom (VÚC), napríklad  
•	zákon NR SR č. 168/1996 Z. z. o cestnej doprave v znení neskorších predpisov, kde v § 30 písm. d) sa uvádza  okrem iného, že obec poskytuje dopravcovi náhradu preukázanej straty, pričom v skutočnosti finančné prostriedky zo štátneho rozpočtu idú k dopravcom cez VÚC. V zmysle tohto zákona finančné prostriedky by mali dostávať obce a mestá, ktoré ako objednávateľ služieb MHD by mali potom poskytovať jednotlivým dopravcom. 
•	vyhláška MDPT SR č. 311/1996, ktorou sa vykonáva zákon NR SR č. 168/1996   Z. z. o cestnej doprave v § 1 ods. 2 uvádza,  koho možno vymenovať za člena skúšobnej komisie, pričom absentuje, že členom skúšobnej komisie môže byť aj zástupca VÚC odboru pozemných komunikácií a dopravy, čo je odôvodnené  kompetenciami, ktoré VÚC  vyplývajú z § 29b)  zákona NR SR zákona NR SR č. 168/1996 Z. z. o cestnej doprave v znení neskorších predpisov
•	nie sú schvaľované v dostatočnom predstihu pred nadobudnutím ich účinnosti, nie je zabezpečený odborný výklad ich aplikácie, metodické pokyny a usmernenia, často prichádzajú oneskorene a komplikujú ich aplikáciu 
•	ktoré boli  viackrát novelizované -  nie sú vydávané ich úplné znenia, čo výrazne sťažuje ich prehľadnosť 
•	na úseku školstva spôsobuje problémy duplicitný výkon činnosti samosprávnym krajom    a   zároveň krajským školským úradom, obce uvádzajú najväčšie problémy s financovaním základného školstva 
•	neprehľadnosť legislatívnych predpisov, pretože predpisy ustanovujúce pôsobnosti obce pri výkone štátnej správy sú relatívne často menené a doplňované, problematika je roztrieštená podľa rezortov v množstve predpisov odkazujúcich na ďalšie právne normy a usmernenia
•	legislatívne podmienky sú často nejednoznačné a spôsobujú  problémy pri ich aplikácii v praxi 
•	krátka časová lehota na zavádzanie nových predpisov do praxe
•	nedostatočné legislatívne podmienky na činnosť spoločných obecných úradov 
•	chýba ucelená informácia o požadovaných osobitných kvalifikačných predpokladoch na výkon prenesenej štátnej správy.     
V nadväznosti na to navrhujú: 
•	pokračovať v presadzovaní zákonov zabezpečujúcich skutočnú decentralizáciu verejnej správy - minimalizovať vplyv štátnych orgánov na chod samosprávnych krajov. Na centrálnej úrovni riadenia ponechať len rozhodujúce činnosti vrátane oblasti ďalšieho vzdelávania zamestnancov samosprávy, ktorého garantom odporúčajú, aby bolo MV SR
•	odstrániť v príslušnom zákone  duplicitný výkon činnosti samosprávnym krajom a krajským školským úradom na úseku školstva  
•	zabezpečiť zo strany príslušných ministerstiev 
•	dostatok informácií o pripravovaných predpisoch
•	odborný výklad aplikácie nových predpisov v praxi v dostatočnom časovom predstihu pred ich účinnosťou vrátane jeho dostupného zverejnenia aj pre obce 
•	vydávanie úplných znení novelizovaných predpisov
•	ďalšie vzdelávanie príslušných zamestnancov 
•	legislatívne upraviť kompetencie spoločných obecných úradov v záujme urýchlenia súvisiacich konaní - dopracovať možnosť alebo povinnosť vytvárania spoločných úradovní  napríklad na územnom princípe (strediska) za stanovenia minimálneho (maximálneho, optimálneho) počtu obyvateľov
•	vydať usmernenie v jednom predpise o všetkých povinných (odporúčaných) osobitných kvalifikačných predpokladoch na prenesený výkon štátnej správy.  
II.2.	Personálne zabezpečenie preneseného výkonu štátnej správy na obciach a samosprávnych krajoch, najmä z hľadiska plnenia osobitných     kvalifikačných predpokladov príslušných zamestnancov 
II.2.1.  Súčasný stav a ďalší postup ministerstiev
	Z časti II.1.1.2. správy vyplýva, že v zmysle uvádzaných predpisov osobitné kvalifikačné predpoklady  sú stanovené pre týchto zamestnancov plniacich  úlohy preneseného výkonu štátnej správy
a)	zamestnanci obce vykonávajúci činnosti:
•	na úseku matrík (podľa § 5 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov)
•	na úseku školstva (niektoré činnosti – uvedené sú v Prílohe č.1) 
•	preventivárov požiarnej ochrany 
•	stavebného úradu
•	na úseku starostlivosti o životné prostredie
b)	zamestnanci samosprávneho kraja vykonávajúci činnosti:
•	na úseku školstva (niektoré činnosti – uvedené sú v Prílohe č. 2) 
•	lekára samosprávneho kraja.
		Personálne zabezpečenie preneseného výkonu štátnej správy na  úseku matrík je predmetom systematickej spolupráce MV SR a obvodných matrikárov  s príslušnými obcami. Na základe toho MV SR má  prehľad o plnení osobitných kvalifikačných predpokladov matrikárov.  Zamestnanci obcí vykonávajú činnosti matrikárov na základe skúšky a zložením sľubu v zmysle zákona citovaného v časti II.1.1.2. Príprava na skúšku a jej vykonanie sú v pôsobnosti obvodných matrikárov. Po vykonaní skúšky MV SR zabezpečuje v spolupráci s matričnými úradmi preškolenie matrikárov, ktoré je súčasťou prehlbovania ich kvalifikácie  v zmysle príslušných ustanovení Zákonníka práce a zákona č. 369/1990 Zb. o obecnom zriadení v znení neskorších predpisov (§ 5 ods. 8). 
V súčasnosti z celkového počtu 1248 matrikárov osobitný kvalifikačný predpoklad spĺňa 1173 matrikárov. Títo zamestnanci absolvovali v roku 2003 v rozsahu 4 dní – 31 hodín preškolenie zamerané  najmä na doplnenie a prehĺbenie vedomostí o relevantných všeobecne záväzných právnych predpisoch a ich aplikácii pri výkone štátnej správy na úseku matrík. Uvedené vzdelávanie zabezpečilo MV SR v Inštitúte pre verejnú správu, ktorý je v jeho zriaďovateľskej pôsobnosti. Noví zamestnanci obcí na úseku matrík absolvovali v roku 2003 školenie zamerané na zvládnutie práce s aplikačným programovým vybavením Matriky v rámci zabezpečenia jednotného informačného systému a utvárania podmienok na jeho bezpečnú prevádzku a ochranu údajov. Uvedené vzdelávanie zabezpečilo MV SR v Organizácii pre informatiku vo verejnej správe – IVeS Košice, ktorá je v jeho zriaďovateľskej pôsobnosti. V ďalšom období MV SR plánuje postupovať obdobne. Súčasne sa predpokladá, že v rámci novely už citovaného zákona o matrikách bude konkretizované legislatívne zabezpečenie prípravy matrikárov na skúšku a prehlbovanie ich kvalifikácie.    
Splnenie osobitných kvalifikačných predpokladov – odbornej spôsobilosti   preventivárov požiarnej ochrany obcí sa zabezpečuje ich odbornou prípravou  vykonávanou právnickými osobami a fyzickými osobami, ktoré získali oprávnenie na jej vykonávanie od MV SR – Prezídia Hasičského a záchranného zboru. Overenie odbornej spôsobilosti na základe potvrdenia o vykonaní odbornej prípravy vykonávajú okresné riaditeľstvá Hasičského a záchranného zboru, ktoré zároveň informujú  MV SR  o stave v tejto oblasti. V roku 2003 vykonalo overenie odbornej spôsobilosti 552 uchádzačov a bolo vydaných 668 osvedčení preventivára požiarnej ochrany obce (technik a špecialista požiarnej ochrany môže požiadať aj o vydanie osvedčenia na preventivára požiarnej ochrany obce).   
MVRR SR spolupracuje s obcami na personálnom zabezpečení výkonu štátnej správy na úseku  stavebného úradu. MVRR SR vytvára podmienky na získanie osobitného kvalifikačného predpokladu zamestnancov vykonávajúcich činnosti  stavebného úradu. Odbornou prípravou zamestnancov na získanie osobitného kvalifikačného predpokladu, ktorá sa končí skúškou a vydaním osvedčenia o  jeho získaní, poverilo ministerstvo Inštitút pre verejnú správu, ktorý na realizáciu projektu odbornej prípravy vypracovaného v súlade s vyhláškou č. 547/2003 Z. z. získal akreditáciu MŠ SR. 
MŽP SR vydalo pre obce v spolupráci so Štátnou ochranou prírody SR odborno-metodickú príručku “Obce a ochrana drevín” obsahujúcu  právny a odborný výklad kompetencií.  Príručka bola vydaná v roku 2002 a po aktualizácii znova vydaná v roku 2003 a  bezplatne distribuovaná na obce. 
MZ SR spolupracuje so samosprávnymi krajmi na personálnom zabezpečení preneseného výkonu štátnej správy na úseku zdravotníctva najmä tým, že vydáva súhlasy na vymenovanie lekára samosprávneho kraja, pričom dohliada, aby spĺňali kvalifikačné predpoklady a osobitné kvalifikačné predpoklady – odbornú spôsobilosť  na výkon funkcie.  V zmysle nariadenia vlády č. 213/2004 Z. z. o ďalšom vzdelávaní pracovníkov v zdravotníctve zabezpečuje vzdelávanie príslušných zamestnancov prostredníctvom Slovenskej zdravotníckej univerzity v Bratislave a vzdelávacích inštitúcií, ktorým bola udelená akreditácia (§ 39 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov).
Okrem toho ministerstvá sa podieľali na personálnom zabezpečení preneseného výkonu štátnej správy najmä tým, že:
•	vydali metodické pokyny k postupu prechodu niektorých pôsobností na obce a samosprávne kraje, ktoré boli uverejnené vo Vestníku vlády SR, 
•	presadzovali, aby na prenesený výkon štátnej správy na obce a samosprávne kraje  boli prijímaní zamestnanci zrušených okresných úradov a krajských úradov s dostatočnou odbornou praxou, ktorí zároveň spĺňali osobitný kvalifikačný predpoklad v zmysle nariadenia vlády SR č. 157/1997 Z. z. o osobitných kvalifikačných predpokladoch na výkon niektorých činností v krajských úradoch a okresných úradoch.   
II.2.2.	Hodnotenie súčasného stavu a návrhy zástupcov územnej samosprávy
		Z podkladov samosprávnych krajov vyplýva, že dva z nich (Trnavský, Prešovský)  hodnotia personálne zabezpečenie preneseného výkonu štátnej správy ako dostatočné a v Žilinskom samosprávnom kraji sa situácia postupne zlepšuje. Príslušné činnosti vykonávajú prevažne zamestnanci delimitovaní z krajských úradov spĺňajúci požadované kvalifikačné predpoklady. Ďalšie samosprávne kraje poukazujú najmä na tieto problémy:   
•	nie sú vytvorené dostatočné personálne kapacity na dôsledné plnenie  prenesených  úloh  štátnej správy
•	nedostatočné metodické usmerňovanie preneseného výkonu štátnej správy na samosprávne kraje najmä zo strany ministerstiev.
		Z podkladov, ktoré predložili vybrané mestá a obce,  vyplýva, že existuje dobrá spolupráca s MV SR a MVRR SR pri personálnom zabezpečovaní činností preneseného výkonu štátnej správy na úseku matrík, bývania a pôsobnosti stavebného úradu. Viaceré mestá a obce tiež uvádzajú, že vytvorenie spoločných obecných úradov umožnilo personálne zabezpečiť prenesený výkon štátnej správy zamestnancami, ktorí vykonávali rovnakú agendu na bývalých okresných úradoch a na jej výkon spĺňali osobitný kvalifikačný predpoklad v zmysle nariadenia vlády SR č. 157/1997 Z. z. o osobitných kvalifikačných predpokladoch na výkon niektorých činností v krajských úradoch a okresných úradoch. Ako hlavný problém uvádzajú nepostačujúci počet  delimitovaných funkčných miest na výkon činností na jednotlivých úsekoch štátnej správy.  
	V nadväznosti na to samosprávne kraje, mestá a obce navrhujú príslušným ministerstvám:  
•	prehodnotiť delimitované počty funkčných miest na prenesený výkon štátnej správy najmä na obce a v nadväznosti na to personálne posilniť poddimenzované činnosti 
•	zabezpečovať kontinuálne metodické usmerňovanie výkonu činností na prenesených úsekoch štátnej správy 
•	vytvoriť (obnoviť) systém pravidelného vzdelávania príslušných zamestnancov na rezortnom princípe. 

II.2.3.  Problémy pri personálnom zabezpečení a návrhy na ich riešenie
Príslušné ministerstvá v podkladoch uvádzajú, že:
•	MŽP SR v súčasnosti uskutočňuje sumarizáciu údajov o zamestnancoch v obciach, ktorí vykonávajú prenesený výkon štátnej správy na úseku starostlivosti o životné prostredie z hľadiska spĺňania osobitného kvalifikačného predpokladu. Krajské úrady životného prostredia  a obvodné úrady životného prostredia  poukazujú na rozdielny prístup jednotlivých obecných úradov pri nahlasovaní svojich zamestnancov vykonávajúcich prenesený výkon štátnej správy na úseku starostlivosti o životné prostredie.   
•	MVRR SR  spracovalo prehľad o personálnom zabezpečení výkonu štátnej správy na úseku bývania, v  ktorého rámci zisťovalo aj dodržiavanie ustanovenia    § 18 ods. 1 zákona č. 607/2003 Z. z. o štátnom fonde rozvoja bývania o tom, že na obce mali prejsť príslušní zamestnanci z okresných úradov spĺňajúci požadované  kvalifikačné predpoklady.  V rámci niektorých miest nebolo dodržané vyššie citované ustanovenie zákona a mestá zabezpečujú prenesený výkon štátnej správy novými zamestnancami. Dôvody nedodržania predmetného ustanovenia sú tak na strane miest, ako aj na strane bývalých zamestnancov okresných úradov (zníženie platových náležitostí). V nadväznosti na to ministerstvo zabezpečilo preškolenie príslušných zamestnancov  zamerané na aplikáciu príslušných právnych predpisov nevyhnutných pre prenesený výkon štátnej správy na úseku bývania, ktoré aj lektorsky zabezpečilo.
•	MDPT SR predpokladá, že sa bude spolupodieľať s inými ústrednými orgánmi štátnej správy na prehlbovaní kvalifikácie a osobitného kvalifikačného predpokladu zamestnancov územnej samosprávy plniacich úlohy štátnej správy.  
II.3.  Finančné podmienky
II.3.1. Súčasný stav a ďalší postup ministerstiev
	Podľa čl. 71 Ústavy Slovenskej republiky na obec a vyšší územný celok možno zákonom preniesť výkon určených úloh miestnej štátnej správy. Náklady takto  preneseného výkonu štátnej správy uhrádza štát . Podľa   § 4 ods. 1 zákona č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov na prenesený výkon štátnej správy sa obci a samosprávnemu kraju poskytujú prostriedky štátneho rozpočtu. Uplatňovanie tohto ustanovenia pri zabezpečovaní vzdelávania zamestnancov obcí a samosprávnych krajov plniacich úlohy štátnej správy je  nejednoznačné napríklad aj  v súvislosti s ustanoveniami ďalších už uvádzaných predpisov (podľa zákona č. 369/1990 Zb. o obecnom zriadení v znení neskorších predpisov orgány štátu sa podieľajú na odbornej príprave zamestnancov obcí a poslancov obecných zastupiteľstiev; podľa zákona  č. 302/2001 Z. z. o samospráve vyšších územných celkov v znení neskorších predpisov štátne orgány a samosprávny kraj utvárajú podmienky na ďalšie vzdelávanie predsedov, poslancov zastupiteľstva a zamestnancov samosprávneho kraja).
	Z dôvodu nejednoznačnosti  ustanovení príslušných predpisov, ale aj obmedzených zdrojov v štátnom rozpočte sú prístupy ministerstiev v oblasti vytvárania finančných podmienok na vzdelávanie zamestnancov obcí, plniacich úlohy štátnej správy rozdielne. Napríklad:
•	MV SR sa podieľalo na finančnom zabezpečení vzdelávania matrikárov spomínanom v časti II.2.1, a to z finančných prostriedkov v rámci kontraktu uzatvoreného medzi MV SR a Inštitútom pre verejnú správu na rok 2003. Vzdelávanie absolvovalo 1004 matrikárov a výdavky na  jednu osobu a jednu vyučovaciu hodinu boli cca 140,- Sk. Obce hradili cestovné výdavky (cestovné, ubytovanie a stravovanie). 
•	MVRR SR v nadväznosti na účinnosť príslušných predpisov (od 1. 1. 2004)  
•	V rozpočte ministerstva na rok 2004 sú vyčlenené finančné prostriedky na zabezpečenie odbornej prípravy zamestnancov obcí vykonávajúcich pôsobnosť stavebného úradu.
•	Ministerstvo zabezpečilo preškolenie zamestnancov obcí na úseku bývania v oblasti aplikácie všeobecne záväzných právnych predpisov, ktoré upravujú prenesený výkon štátnej správy  cca 100 zamestnancov v rámci jednotlivých regiónov, v rozsahu 6 hodín v priestoroch štátnej správy bez požiadavky na finančné krytie. Lektormi boli zamestnanci ministerstva a Štátneho fondu rozvoja bývania. 
•	MZ SR sa podieľalo finančne na vzdelávaní príslušných zamestnancov tým, že z rozpočtovej  kapitoly MZ SR je financovaná Slovenská zdravotnícka univerzita,  ktorá uskutočňuje aj toto vzdelávanie. Podrobnejšie údaje týkajúce sa dotknutých zamestnancov neboli doposiaľ sledované.  
•	MŽP SR sa finančne podieľalo na vydaní a distribuovaní odborno-metodickej príručky pre obce “Obce a ochrana drevín”, spomínanej v časti II.2.1. Ministerstvo nevytvorilo v roku 2004 finančné podmienky na vzdelávanie územnej samosprávy vykonávajúcej prenesený výkon štátnej správy, keďže táto oblasť nebola včas upravená všeobecne záväzným právnym predpisom nadväzujúcim na zákon č. 525/2003 Z. z. 
II.3.2.  Hodnotenie súčasného stavu a návrhy zástupcov územnej samosprávy
	Pre samosprávne kraje je na základe doterajšieho spôsobu financovania ich činností jediným zdrojom financovania vzdelávania zamestnancov štátny rozpočet. Aj z tohto dôvodu prevažne nie sú oddelene sledované výdavky na vzdelávanie zamestnancov plniacich úlohy štátnej správy. Z predložených údajov vyplýva, že percentuálny podiel finančných prostriedkov vynaložených na vzdelávanie zamestnancov v roku 2003 k objemu miezd zamestnancov  bol v
•	Banskobystrickom samosprávnom kraji  	1,97 % 
•	Žilinskom samosprávnom kraji 	            1,8 %
•	Nitrianskom samosprávnom kraji            0,6 %. 
		Prešovský samosprávny kraj uvádza len celkové výdavky na vzdelávanie zamestnancov,  a to 393 tis. Sk. Trnavský samosprávny kraj ako jediný uvádza celkové výdavky na vzdelávanie zamestnancov plniacich úlohy štátnej správy, a to čiastku 26 tis. Sk, ktorá je v percentuálnom vyjadrení zanedbateľná. Banskobystrický samosprávny kraj odhaduje, že na vzdelávanie zamestnancov z úsekov preneseného výkonu štátnej správy bola vynaložená asi 1/3 z celkových výdavkov na vzdelávanie.   
		Dva samosprávne kraje uvádzajú aj percentuálny podiel finančných prostriedkov vynaložených na vzdelávanie z celkového objemu finančných prostriedkov pridelených zo štátneho rozpočtu v roku 2003, pričom v banskobystrickom je to 0,8 % a v nitrianskom kraji 0,2%. 
		Mestá a obce vo väčšine uvádzajú, že rozpočet obce bol jediným zdrojom financovania vzdelávania zamestnancov plniacich úlohy štátnej správy v roku 2003, pretože celkový transfér finančných prostriedkov na prenesený výkon štátnej správy bol nepostačujúci a nepokrýval skutočné náklady. To však nie je v súlade  napríklad s tým, že mestá nehradili výdavky na uvedené vzdelávanie matrikárov. 
	Údaje týkajúce sa výdavkov na vzdelávanie predložené mestami a obcami sú čiastkové. Napríklad    percentuálny    podiel   finančných    prostriedkov   vynaložených na  vzdelávanie            

zamestnancov v roku 2003 k objemu miezd zamestnancov  bol v
•	Myjave 	8,6 % 
•	Šali 	3 % 
•	Michalovciach 	0,4 %
•	Štiavniku	0,15%.
Obec Raslavice uvádza len celkové náklady na vzdelávanie zamestnancov, a to 10 tis. Sk.  Vzhľadom na to, že údaje týkajúce sa výdavkov na vzdelávanie sú iba čiastkové, a to aj z toho dôvodu, že nebolo dohodnuté vopred ich sledovanie, nie je možné ich objektívne vyhodnotenie. 
Návrhy územnej samosprávy na ďalší postup v tejto oblasti nie sú jednotné, ale prevláda požiadavka:  
•	zabezpečiť na vzdelávanie zamestnancov finančné prostriedky zo štátneho rozpočtu najmenej vo výške zodpovedajúcej  1 % z objemu miezd týchto zamestnancov za predchádzajúci rok a tieto prideliť 
•	samosprávnym krajom a obciam
•	alebo príslušným ministerstvám
•	alebo MV SR.
II.3.3.  Problémy pri financovaní vzdelávania a návrhy na ich riešenie
V podkladoch príslušné ministerstvá uvádzajú: 
•	MVRR SR poskytuje obciam na prenesený výkon štátnej správy na úseku bývania  prostriedky zo štátneho rozpočtu prostredníctvom rozpočtu kapitoly MVRR SR. Poskytnuté prostriedky sú len na prenesený výkon štátnej správy a nevytvárajú obciam priestor na zabezpečenie vzdelávania na tomto úseku priamo obcami. MVRR SR vzdelávanie zabezpečovalo vo  svojich priestoroch bez nákladov  a obce si hradili  cestovné výdavky. Pre zamestnancov vykonávajúcich činnosti stavebného úradu budú v II. polroku 2004 pri maximálnom počte 180 zamestnancov obcí poskytnuté finančné prostriedky do výšky 248 400,- Sk z položky na vzdelávanie. Obce budú hradiť cestovné výdavky.
•	Vládou SR schválené východiská rozpočtu verejnej správy na roky 2005 až 2007 neumožňujú MŽP SR v súčasnosti uvažovať o vyčlenení finančných prostriedkov z rozpočtu rezortu na zabezpečovanie vzdelávania zamestnancov obecných úradov, ktorí vykonávajú prenesený výkon štátnej správy, keďže sa s nimi pri príprave východísk neuvažovalo. Vzhľadom na to, že príprava návrhu rozpočtu na roky 2005 až 2007 v nadväznosti na východiská rozpočtu verejnej správy je ukončená vrátane stanovovania priorít rezortu, ďalšie požiadavky sú bezpredmetné. Z toho dôvodu ministerstvo odporúča vyčlenenie finančných prostriedkov na vzdelávanie priamo obciam v rámci delimitačných dotácií Ministerstvom financií SR a podľa požiadaviek obcí ministerstvo potom zabezpečí odbornú prípravu pre jednotlivé úseky preneseného výkonu štátnej správy na úseku starostlivosti o životné prostredie.  
Ďalšie návrhy ministerstiev  na základe doterajších skúseností:
•	financovať vzdelávanie z povinne účelovo vyčlenenej čiastky z prostriedkov štátneho rozpočtu pridelených ministerstvám na ďalšie obdobie z dôvodu, že finančné prostriedky, ktoré boli delimitované v súvislosti s preneseným výkonom štátnej správy na územnú samosprávu boli nepostačujúce.  Výšku vyčlenenej čiastky určovať tak,  aby zodpovedala najmenej 
•	objemu finančných prostriedkov vyčlenených v rozpočte ministerstva za predchádzajúci rok
•	alebo 1 % z objemu miezd zamestnancov obcí a samosprávnych krajov, ktorí vykonávajú prenesenú  štátnu správu na príslušnom úseku.
II.4. 	Inštitucionálne podmienky
II.4.1 	Súčasný stav a ďalší postup ministerstiev 
	Ministerstvá sa podieľajú na vytváraní inštitucionálnych podmienok pre ďalšie vzdelávanie zamestnancov územnej samosprávy, plniacich úlohy štátnej správy najmä tým, že zabezpečujú ich vzdelávanie vo vzdelávacích inštitúciách, ktoré sú v ich zriaďovateľskej pôsobnosti (napríklad MV SR v Inštitúte pre verejnú správu, MŠ SR v Académii Istropolitana, MZ SR v Slovenskej zdravotníckej univerzite, MŽP SR v Slovenskej agentúre životného prostredia) alebo poverujú na základe výberového konania vzdelávaciu inštitúciu, ktorá bude uskutočňovať vzdelávanie príslušných zamestnancov (MVRR SR – pre zamestnancov vykonávajúcich pôsobnosti stavebného úradu). Okrem toho spolupracujú so vzdelávacími inštitúciami na príprave vzdelávacích aktivít, najmä na tvorbe vzdelávacieho obsahu a lektorskom  zabezpečení. Rozhodujú o akreditácii a vydávajú oprávnenia na uskutočňovanie akreditovanej vzdelávacej aktivity, a to  MŠ SR - všeobecne  a MV SR – pre preventivárov požiarnej ochrany. V zmysle  uznesenia vlády SR č. 365/2003 (bod B.4.) sú zoznamy vzdelávacích inštitúcií, ktorým bolo vydané alebo odobraté potvrdenie o akreditácii uverejnené na internetových stránkach oboch ministerstiev (adresy: www.education.gov.sk;  www.civil.gov.sk) a tiež vo vestníku vlády, ktorý je distribuovaný na všetky VÚC a obce v SR. Tým je zabezpečená aj informovanosť obcí, ktoré nemajú prístup na internet.   Uverejnené zoznamy sú obsahom Prílohy č. 4.  Zo zoznamov vyplýva, že sa postupne rozširuje počet vzdelávacích inštitúcií, ktoré získali oprávnenie vzdelávať zamestnancov územnej samosprávy. 
II.4.2. 	Hodnotenie súčasného stavu a návrhy zástupcov územnej samosprávy
	Samosprávne kraje, väčšina miest a obcí v predložených podkladoch uvádzajú, že majú k dispozícii dostatok informácií o vzdelávacích inštitúciách a ponúkaných vzdelávacích aktivitách pre zamestnancov územnej samosprávy. V súčasnosti je však relatívne málo (a rozdielnych) skúseností v oblasti vzdelávania zamestnancov plniacich úlohy štátnej správy, na ktorých základe by bolo možné  objektívne vyhodnotiť podiel jednotlivých inštitúcií  na realizovanom vzdelávaní, ako aj kvalitu a cenové podmienky poskytovaného vzdelávania. Väčšine obcí sa osvedčuje spolupráca s regionálnymi vzdelávacími centrami. 
Napriek tomu pre ďalšie obdobie sa navrhuje zabezpečiť vyššiu zainteresovanosť ministerstiev v tejto oblasti (prípadne aj premietnuť do legislatívy). Najmä, aby MV SR alebo príslušné ministerstvá určovali vzdelávacie inštitúcie oprávnené uskutočňovať vzdelávanie zamestnancov územnej samosprávy, plniacich úlohy štátnej správy, a to z toho dôvodu, aby obsah, rozsah, kvalita i cenové podmienky poskytovaného  vzdelávania zodpovedali požiadavkám na kvalifikované plnenie úloh týmito zamestnancami, ale aj vytvoreným finančným možnostiam. 
II.4.3. Problémy pri inštitucionálnom zabezpečení vzdelávania a návrhy na ich riešenie
	Z podkladov predložených ministerstvami vyplýva, že navrhujú obdobný podiel aj na   ďalšom vytváraní inštitucionálnych  podmienok pre vzdelávanie príslušných zamestnancov územnej samosprávy.
MŽP SR v roku 2004 nerealizovalo vzdelávanie zamestnancov obcí, keďže   vyhláška č. 462/2004 Z. z. nadobudla účinnosť 1. októbra 2004. Vzdelávanie príslušných zamestnancov územnej samosprávy bude ministerstvo realizovať prostredníctvom Slovenskej agentúry životného prostredia so sídlom v Banskej Bystrici. Ministerstvo v súčasnosti spolupracuje pri formulovaní tém vzdelávania a poskytovaní školiteľov. Vzhľadom na to, že vyhláška č. 462/2004 Z. z. nehovorí iba o vzdelávaní zamestnancov územnej samosprávy, ale aj zamestnancov krajských úradov ŽP, obvodných úradov ŽP a Slovenskej inšpekcie ŽP, celý proces vzdelávania sa organizuje v jednom celku. Z tohto dôvodu a z dôvodu rôznorodosti vo všeobecnej i odbornej časti vzdelávania kladie značné nároky na vypracovanie tém vzdelávania a zabezpečenie vhodných školiteľov.     
III. 	Koordinačná úloha Ministerstva vnútra SR a Medzirezortná komisia na koordináciu vzdelávania zamestnancov územnej samosprávy, plniacich úlohy štátnej správy   
	V záujme koordinovaného postupu pri vytváraní podmienok na vzdelávanie zamestnancov územnej samosprávy plniacich úlohy štátnej správy minister vnútra zriadil v máji 2003  Medzirezortnú komisiu na koordináciu vzdelávania zamestnancov územnej samosprávy plniacich úlohy štátnej správy (“komisia”) a vymenoval jej členov na základe návrhov, ktoré predložili príslušné ministerstvá, samosprávne kraje, obce,  relevantné organizácie reprezentujúce územnú samosprávu a profesijné združenia príslušných zamestnancov územnej samosprávy, vysoké školy, ktoré pripravujú absolventov na uplatnenie v územnej samospráve a uskutočňujú výskum v oblasti verejnej správy a vzdelávacie ustanovizne, ktoré uskutočňujú akreditované vzdelávacie aktivity pre príslušných zamestnancov územnej samosprávy.  
	Komisia je poradným orgánom ministra, jej postavenie, úlohy, zloženie a zásady činnosti upravuje štatút, ktorý nadobudol účinnosť 27.6.2003. Štatút komisie a jej zloženie sú uverejnené aj na internetovej stránke MV SR na adrese: www.civil.gov.sk.   
Na základe schváleného štatútu sa komisia  podieľa na vytváraní podmienok pre ďalšie vzdelávanie zamestnancov územnej samosprávy, plniacich úlohy štátnej správy najmä tým, že 
•	vyjadruje stanoviská a odporúčania k zameraniu  činnosti MV SR pri koordinácii vzdelávania príslušných zamestnancov územnej samosprávy 
•	prerokúva zásadné koncepčné, odborné, metodické a organizačné otázky a materiály súvisiace so vzdelávaním príslušných zamestnancov územnej samosprávy a vyjadruje k nim stanoviská,
•	vyjadruje sa k návrhom na zavedenie nových učebných predmetov a odborov vzdelania (študijných programov) na stredných školách  a vysokých školách, v ktorých sa pripravujú absolventi na vykonávanie odborných činností  príslušných zamestnancov územnej samosprávy a predkladá odporúčania v tejto oblasti. 
IV. 	Vzdelávanie realizované v roku 2004 a plány na rok 2005 
	Prehľady o realizovanom a plánovanom vzdelávaní spracované do tabuliek navrhnutých MV SR sú iba čiastkové, uvedené sú v Prílohe č. 5. Z nich vyplýva, že v roku 2004 sa realizovalo vzdelávanie najmä pre matrikárov a zamestnancov, plniacich úlohy štátnej správy na úseku školstva, bývania a štátnej stavebnej správy. V plánoch na rok 2005 sú tiež najviac zastúpené úseky bývania a štátnej stavebnej správy.   Jednotlivým rezortom sa zároveň odporúča zabezpečiť vzdelávanie verejnej správy aj v zmysle dodržiavania ľudských práv a zásady rovnakého zaobchádzania v záujme predchádzania všetkým formám diskriminácie. 

Okrem toho ministerstvá vo svojich podkladoch ďalej uvádzajú:
•	MDPT SR bude vzdelávanie zamestnancov územnej samosprávy plniacich úlohy štátnej správy postupne zabezpečovať a realizovať za účasti zainteresovaných príslušných orgánov a inštitúcií, pričom zdôrazňuje aj  povinnosť každého zamestnanca zúčastňovať sa ďalšieho vzdelávania (aj z vlastnej iniciatívy) na splnenie osobitných kvalifikačných predpokladov na výkon zastávanej funkcie
•	MŽP SR nemá doposiaľ zosumarizované podklady potrebné na zostavenie plánu vzdelávania na rok 2005, keďže vyhláška č. 462/2004 Z. z. nadobudla účinnosť 1. októbra 2004
•	MŠ SR návrh na zabezpečenie vzdelávania zamestnancov územnej samosprávy plniacich úlohy štátnej správy na úseku školstva pripraví až v nadväznosti na vytvorenie legislatívy (novela zákona č. 596/2002 Z. z. o štátnej správe v školstve a školskej samospráve a o zmene a doplnení niektorých zákonov –  pozri II.1.1.3).  
Záver
	Z predkladanej správy vyplýva, že je relatívne málo skúseností v oblasti zabezpečovania vzdelávania zamestnancov územnej samosprávy,  plniacich úlohy štátnej správy, na ktorých základe by bolo možné jednoznačne hodnotiť súčasný stav. Hlavným objektívnym dôvodom na toto konštatovanie je relatívne krátky čas, ktorý uplynul od prenosu pôsobností na obce a samosprávne kraje a účinnosti príslušných právnych predpisov (od 1.1.2002 pričom viaceré, ako bolo uvedené, nadobudli účinnosť až 1.1.2004).  Ďalším dôvodom je, že podklady poskytnuté 7 samosprávnymi krajmi (mimo košického samosprávneho kraja), 13 mestami a 6 obcami ( z oslovených 31), poskytujú  len čiastočný obraz o vytvorených podmienkach na vzdelávanie príslušných zamestnancov miest a obcí. 
	Podklady za územnú samosprávu na úrovni obcí predložili na základe výzvy ZMOS-u a ÚMS, ako už bolo uvedené, iba niektoré mestá a obce. V poskytnutých podkladoch  obce poukazujú na niektoré problémy pri personálnom zabezpečovaní plnenia úloh na jednotlivých úsekoch preneseného výkonu štátnej správy a vytváraní podmienok na systematické vzdelávanie príslušných zamestnancov. Mestá a obce upozorňujú na potrebu ich efektívneho riešenia v súvislosti s hodnotením činnosti spoločných obecných úradov.  
	Na základe podkladov, ktoré predložili príslušné ministerstvá, samosprávne kraje, mestá a obce správa poukazuje na dobré skúsenosti, ale aj na problémy pri vytváraní podmienok na ďalšie vzdelávanie dotknutých zamestnancov. Zároveň obsahuje návrhy na ich riešenie zodpovedajúce súčasnému stavu poznania vytvorených podmienok na  ďalšie vzdelávanie zamestnancov obcí a samosprávnych krajov, plniacich úlohy štátnej správy, čím podporuje aj Správu o návrhu riešenia niektorých problémov decentralizácie verejnej správy, vypracovanú splnomocnencom vlády SR pre decentralizáciu verejnej správy, ktorú vláda SR schválila na svojom rokovaní 14. júla 2004. Navrhnuté úlohy majú iniciovať a dosiahnuť intenzívnejší postup  pri ďalšom vytváraní a zlepšovaní podmienok na vzdelávanie zamestnancov územnej samosprávy, plniacich úlohy štátnej správy.
	 
	Úlohy vyplývajúce z predloženého materiálu sú premietnuté do návrhu uznesenia vlády SR.